DEĊIŻJONI TA’ IMPLIMENTAZZJONI TAL-KUNSILL
tad-19 ta’ Jannar 2010
li tawtorizza lir-Repubblika Portugiża biex tapplika miżura derogatorja mill-Artikoli 168, 193 u 250 tad-Direttiva 2006/112/KE dwar is-sistema komuni ta’ taxxa fuq il-valur miżjud
(2010/39/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 113 tiegħu,
Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
Wara li kkunsidra l-proposta mill-Kummissjoni Ewropea,
Billi:
(1)
Ir-Repubblika Portugiża (minn hawn ‘il quddiem “il-Portugall”) ġiet awtorizzata, bid-Deċiżjoni tal-Kunsill 2004/738/KE (2), tapplika, sal-31 ta’ Diċembru 2009, sistema partikolari u fakultativa għas-settur tal-bejgħ fid-djar skont liema, minn naħa waħda, permezz ta’ deroga mill-Artikolu 21(1)(a) tas-sitt Direttiva tal-Kunsill 77/388/KEE tas-17 ta’ Mejju 1977 dwar l-armonizzazzjoni tal-liġijiet tal-Istati Membri dwar taxxi dwar id-dħul mill-bejgħ - sistema komuni ta’ taxxa fuq il-valur miżjud: bażi uniformi ta’ stima (3), l-impriża li taħdem f’dan is-settur u awtorizzata li tagħmel użu minn din is-sistema hija responsabbli għat-taxxa fuq il-valur miżjud (VAT) dovuta fuq il-kunsinni ta’ prodotti li jkunu saru mill-bejjiegħa bl-imnut għall-konsumaturi finali. Permezz ta’ deroga għall-Artikolu 22 ta’ din id-Direttiva, min-naħa l-oħra, il-bejjiegħa bl-imnut huma eżentati mill-obbligi stipulati f’dan l-Artikolu għall-dawn il-kunsinni. Sabiex tinkiseb din l-awtorizzazzjoni, l-impriża għandha tassigura t-totalità tal-fatturat tagħha fuq il-bejgħ fid-djar li jsiru minn bejjiegħa bl-imnut li jaġixxu f’isimhom u fuq inizjattiva tagħhom. Barra minn hekk, il-prodotti kollha li jinbiegħu għandhom jidhru fuq lista stabbilita minn qabel ta’ prezzijiet li jintużaw fl-istadju ta’ konsum finali u din għandha tbigħhom direttament lil bejjiegħa bl-imnut li, min-naħa tagħhom, ibigħuhom direttament lill-konsumaturi finali.
(2)
Permezz ta’ ittra rreġistrata lis-Segretarjat Ġenerali tal-Kummissjoni fit-30 ta’ Ġunju 2009, il-Portugall talab l-awtorizzazzjoni għal estensjoni ta’ din is-sistema partikolari għad-dispożizzjonijiet derogatorji għall-Artikoli 193 u 250 tad-Direttiva 2006/112/KE u, permezz ta’ ittra kumplimentari rreġistrata lis-Segretarjat Ġenerali tal-Kummissjoni fid-9 ta’ Settembru 2009, talab li l-bejjiegħa bl-imnut, permezz ta’ deroga għall-Artikolu 168 tad-Direttiva 2006/112/KE, ma jistgħux inaqqsu l-VAT dovuta fuq il-prodotti kkonċernati mill-miżura derogatorja.
(3)
Skont l-Artikolu 395(2) tad-Direttiva 2006/112/KE, il-Kummissjoni bagħtet din it-talba lill-Istati Membri l-oħra b’ittra tas-27 ta’ Ottubru 2009. Permezz ta’ ittra tad-29 ta’ Ottubru 2009, il-Kummissjoni infurmat lill-Portugall li kellha l-informazzjoni kollha meħtieġa.
(4)
Din is-sistema partikolari għandha l-effett li taħtar, minflok u b’sostituzzjoni ta’ bosta bejjiegħa ambulanti, impriżi debitament awtorizzati bħala titolari tad-dritt għat-tnaqqis tal-VAT dovuta jew eżentata minn dawn il-bejjiegħa bl-imnut għall-prodotti li ġew ikkonsenjati lilhom u li huma taxxabbli għat-taxxa dovuta fuq il-kunsinni ta’ dawn il-prodotti minn dawn il-bejjiegħa bl-imnut għall-konsumaturi finali. Dawn l-impriżi awtorizzati huma wkoll inkarigati li jwettqu l-obbligi ta’ dikjarazzjoni u ta’ ħlas korrispondenti li minnhom il-bejjiegħa bl-imnut tagħhom huma eżentati.
(5)
Għalhekk din is-sistema partikolari tippermetti li jiġi żgurat li l-VAT miġbura fl-istadju tal-kummerċ bl-imnut fuq il-bejgħ tal-prodotti provenjenti minn dawn l-impriżi titħallas kif suppost lit-Teżor u, b’dan il-mod biex tiġi ostakolata l-frodi fiskali. Din tippermetti wkoll is-simplifikazzjoni, għall-benefiċċju tal-amministrazzjoni, tal-proċeduri ta’ ġbir tal-VAT u t-tnaqqis tal-obbligi tal-bejjiegħa bl-imnut fir-rigward tal-VAT.
(6)
Il-miżura derogatorja mhijiex ser temenda l-ammont ta’ dħul mill-VAT fl-istadju tal-konsum finali u mhijiex ser ikollha impatt negattiv fuq ir-riżorsi proprji tal-Unjoni provenjenti mill-VAT,
ADOTTA DIN ID-DEĊIŻJONI:
Artikolu 1
Il-Portugall huwa awtorizzat li japplika sistema partikolari ta’ tassazzjoni għas-settur tal-bejgħ fid-djar, li jipprevedi dispożizzjonijiet derogatorji għad-Direttiva 2006/112/KE.
L-impriżi li l-fatturat totali tagħhom jinkiseb fuq bejgħ fid-djar minn bejjiegħa bl-imnut li jaġixxu f’isimhom u fuq inizjattiva tagħhom jistgħu jitolbu lill-amministrazzjoni l-awtorizzazzjoni biex japplikaw din is-sistema derogatorja meta dawn il-kondizzjonijiet jiġu sodisfatti:
(a)
il-prodotti kollha mibjugħa mill-impriża huma inklużi f’lista ta’ prezzijiet stabbilita minn qabel applikabbli fl-istadju finali tal-konsum;
(b)
l-impriża tbigħ il-prodotti tagħha direttament lil bejjiegħa bl-imnut li, min-naħa tagħhom, ibigħuhom direttament lill-konsumaturi finali.
Artikolu 2
L-impriżi li ngħataw awtorizzazzjoni biex japplikaw din is-sistema derogatorja għandhom, permezz ta’ deroga għall-Artikolu 168 tad-Direttiva 2006/112/KE, id-dritt li jnaqqsu l-VAT dovuta jew eżentata mill-bejjiegħa bl-imnut tagħhom għall-prodotti li huma kkonsenjawlhom u huma, permezz ta’ deroga għall-Artikolu 193 tal-istess Direttiva, responsabbli għall-VAT dovuta fuq il-kunsinni ta’ dawn il-prodotti mill-bejjiegħa bl-imnut tagħhom għall-konsumaturi finali.
Artikolu 3
Il-bejjiegħa bl-imnut fornit minn impriża li tkun awtorizzata tapplika din is-sistema derogatorja huma eżentati mill-obbligu ta’ dikjarazzjoni msemmi fl-Artikolu 250 tad-Direttiva 2006/112/KE f’dak li jirrigwarda l-prodotti li l-impriża fornitilhom u l-kunsinna ta’ dawn il-prodotti lill-konsumaturi finali. Dan l-obbligu għandu jsir mill-impriża awtorizzata.
Artikolu 4
Din id-Deċiżjoni għandha tieħu effett fil-jum tan-notifika tagħha lir-Repubblika Portugiża.
Għandha tapplika mill-1 ta’ Jannar 2010 sal-31 ta’ Diċembru 2012.
Artikolu 5
Din id-Deċiżjoni hija indirizzata lill-Portugall.
Artikolu 6
Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell, id-19 ta’ Jannar 2010.